Broj: 711-I-373-P-57-19/20-02-19

Zagreb, 31. siječnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika Milana Bandića, gradonačelnika Grada Zagreba,** na 76. sjednici, održanoj 31. siječnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Milana Bandića, gradonačelnika Grada Zagreba, neće se pokrenuti, s obzirom da okolnost da je dužnosnik neposredno sudjelovao u donošenju rješenja o prigovoru u postupku ostvarivanja prava na pristup informacijama, ne upućuje na moguću povredu odredbi ZSSI-a.**

Obrazloženje

Protiv dužnosnika Milana Bandića, gradonačelnika Grada Zagreba, podnesena je dana 14. veljače 2019.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-817-P-57/19-01-4. povodom koje se vodi predmet broj P-57/19.

 U navedenoj prijavi prijavitelj ističe kako je dužnosnik Milan Bandić neposredno sudjelovao u donošenju rješenja kojima je odlučeno o prigovoru u postupku ostvarivanja prava na pristup informacijama. Naime, prijavitelj ističe kako je tražio podatke u kojem iznosu i kome je tijelo javne vlasti, točnije Grad Zagreb, isplaćivalo naknade, a na što mu je javno tijelo izbjegavalo odgovoriti dok je dužnosnik Milan Bandić osobno koristio usluge tih odvjetnika i odvjetničkih društava (odvjetničko društvo HANŽEKOVIĆ I PARTNERI d.o.o., ……………… i dr.) u predmetima pred sudovima i drugim javnim tijelima pred kojima je on osobno stranka. Podnositelj smatra da je stoga dužnosnik Milan Bandić u sukobu interesa. U prilogu prijave dostavljena je i relevantna dokumentacija u odnose na navode u prijavi.

Člankom 3. stavkom 1. točkom 38. ZSSI-a propisano je da je gradonačelnika Grada Zagreba dužnosnik u smislu navedenog Zakona. Povjerenstvo je uvidom u Registar dužnosnika utvrdilo da je Milan Bandić obnašao dužnost gradonačelnika Grada Zagreba od 10. lipnja 2013. do 11. lipnja 2017. te da istu dužnost obnaša ponovno od 12. lipnja 2017.g. Stoga je, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Povjerenstvo ukazuje da je Zakonom o pravu na pristup informacijama ( „Narodne novine“, broj 25/13. i 85/15.) propisana nadležnost tijela koje odlučuje u postupku ostvarivanja prava na pristup informacijama i to na način da je u članku 25. citiranog Zakona propisano da se protiv rješenja tijela javne vlasti može izjaviti žalba Povjereniku za informiranje ( u daljnjem tekstu; Povjerenik) u roku 15 dana od dana dostave rješenja. Stavkom 2. istoga članka propisano je da se žalba može izjaviti i kada tijelo vlasti, u propisanom roku, ne odluči o zahtjevu podnositelja dok je stavkom 3. propisano da je Povjerenik dužan rješenje o žalbi donijeti i dostaviti stranki, putem prvostupanjskog tijela, najkasnije u roku od 30 dana od dana predaje uredne žalbe. Člankom 26. istoga Zakona propisano je da protiv rješenja Povjerenika žalba nije dopuštena, ali se može pokrenuti upravni spor pred Visokim upravnim sudom Republike Hrvatske.

Slijedom navedenog, a polazeći od svog djelokruga rada Povjerenstvo nije ispitivalo navode predmetne prijave kojima se ukazuje na okolnost da je dužnosnik neposredno sudjelovao u donošenju rješenja o prigovoru u postupku ostvarivanja prava na pristup informacijama, a posebice budući da su u navedenim predmetima donesene odluke Visokog upravnog suda.

Pritom, a u odnosu na navode podnositelja prijave da je dužnosnik Milan Bandić osobno koristio usluge odvjetnika i odvjetničkih ureda kao što su društvo Hanžeković i partneri d.o.o., ………….. i drugi, Povjerenstvo ističe kako je Odlukom Povjerenstva od 29. studenog 2017.g. dužnosniku Milanu Bandiću utvrđena povreda načela djelovanja iz članka 5. stavka 1. i 3. ZSSI-a u odnosu na Odvjetničko društvo Hanžeković i partneri d.o.o., dok je Odlukom Povjerenstva od 8. veljače 2019.g. imenovanom dužnosniku utvrđena povreda članka 7. točke c) ZSSI-a također u odnosu na isto odvjetničko društvo. Donošenjem navedenih odluka, a budući da podnositelj prijave nije konkretizirao postupanja dužnosnika koja bi ukazivala na novi sukob interesa u odnosu na navedeno odvjetničko društvo, Povjerenstvo u opisanim okolnostima primjenjuje načelo *ne bis in idem*, sukladno kojem se protiv nikoga ne može ponovo voditi postupak zbog povrede zakona, radi koje je već pravomoćnom odlukom nadležnog tijela oslobođen ili proglašen krivim te sukladno kojem nitko ne može ponovo biti sankcioniran od nadležnog tijela za povredu zakona za koju mu je isto tijelo već izreklo sankciju.

Slijedom navedenog, a budući da je dužnosnik citiranim odlukama sankcioniran za povredu načela djelovanja iz članka 5. stavka 1. i 3. i povredu članka 7. točke c.) ZSSI-a, a da iz prijave ne proizlaze nove okolnosti koje upućuju na daljnju povredu članka 5. i 7. ZSSI-a Povjerenstvo je na temelju članka 39. stavka 1. ZSSI-a, donijelo odluku da se postupak za odlučivanje o sukobu interesa protiv dužnosnika Milana Bandića i u odnosu na taj dio prijave neće pokrenuti.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Milan Bandić, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana